**A Bánk bán mondanivalója**

Katona József egyedülálló drámája egy időtlen klasszikus. Számos olyan gondolatot fogalmaz meg vagy éppen sugall egy-egy szereplő által, amelyek univerzálisak, tehát minden korban lényeges mondanivalóval bírnak. Úgy gondoljuk, a műben megjelenő haszonelvű viselkedés, valamint hivatás vagy család szerepdilemmája ilyen általános konfliktusok. Álláspontunkat a műből származó két részlettel, továbbá személyes magyarázatunkkal kiegészítve kívánjuk alátámasztani.

A hivatás – Bánk esetében a haza – és magánélet között felvetődő kényszerű választás kérdése már az első szakasz tizennegyedik jelenetében tetten érthető az általunk kiemelt részletből: „*De hát Melinda! oh! hát a haza!/ Itten Melindám, ottan a hazám- /A pártütés kiáltoz, a szerelmem /Tartóztat.”* Ebben a részletben Bánk megszólalásából érzékelhető, hogy felismerte az égető helyzetet, amikor mind Melindának, mind pedig a hazának szüksége van a személyére. Mégis keserűen látja be, hogy nem lehet jelen egyszerre mindkét helyzetnél.

Biberachról több alkalommal nyilvánvalóvá válik a dráma során haszonelvű gondolkodásmódja. Az első szakasz hetedik jelenetében nyíltan kimondja a véleményét: „*Ott van a haza, /Hol a haszon – s miért ne húzzam azt?*” Biberach az egyéni boldogulását veszi figyelembe bármi áron, erkölcsileg gyenge személy. Az ilyen típusú világlátás már-már a modern kort vetíti előre, amikor az emberek sokkal inkább a saját érdekeiket helyezik előtérbe. Ez a gondolat akár ma is elhangozhatna, teljes mértékben aktuálisnak tekintjük.